**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk - projekts) mērķis ir veikt izmaiņas kontaktpersonu noteikšanas kārtībā, lai mazinātu slogu Slimību profilakses un kontroles centra epidemiologiem un nodrošinātu operatīvāku Covid-19 pacienta kontaktpersonas informēšanu par nepieciešamību uzsākt medicīnisko novērošanu un ievērot mājas karantīnu, kā arī lai noteiktu, ka pasākuma organizatoram vai saimnieciskā pakalpojuma sniedzējam ir aizliegts sniegt pakalpojumu personai, kura neievēro lūgumu ievērot noteiktās epidemioloģiskās drošības prasības. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz Covid-19 infekcijas izplatības pārvaldības likuma 4. panta 8. un 9. punktu. Epidemioloģiskās drošības likuma 3. panta otro daļu, 14. panta pirmās daļas 5. punktu, 19. panta pirmo un 2.1 daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Lai nodrošinātu pēc iespējas efektīvākus pasākumus Covid-19 ierobežošanai, nepieciešams maksimāli ātri noteikt personas, kuras kolektīvā atradušās ciešā kontaktā ar SARS-COV2 inficētu personu un noteikt personai medicīnisko novērošanu un mājas karantīnu.  Patreizējos apstākļos, kad Covid-19 pacientu skaits dienas laikā pat mēdz pārsniegt 500 cilvēku, Slimību profilakses un kontroles centra (turpmāk tekstā – SPKC) epidemiologiem darba apjoma dēļ nav iespējams operatīvi apzināt visas šo inficēto personu kontaktpersonas, lai informāciju nodotu šo personu ģimenes ārstiem. Tādēļ ir nepieciešams kontaktpersonu noteikšanas sistēmu padarīt operatīvāku, atsakoties no SPKC dalības kontaktpersonu apzināšanā un informēšanā, kur tas ir iespējams.  Tādēļ ir nepieciešams veikt izmaiņas Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk - noteikumi Nr.360) ietvertajā kontaktpersonu noteikšanas kārtībā, paredzot to, ka:**1.** Saskaņā ar Ministru kabineta 2020.gada 6.novembra rīkojumu Nr.655 “Par ārkārtējās situācijas izsludināšanu” (turpmāk – rīkojums) visā Latvijas Republikas teritorijā tika izsludināta ārkārtējā situācija no 2020. gada 9. novembra līdz 2020. gada 6. decembrim.Rīkojumā ir noteikti attiecīgi ierobežojumi un aizliegumi, tostarp, aizliegumi un ierobežojumi, kas ir attiecināmi uz attiecīgajiem komercdarbības veidiem.Tomēr joprojām ir personu loks, kas iekštelpās (piemēram, tirdzniecības centros) nelieto vispār vai neatbilstoši lieto mutes un deguna aizsegus normatīvajos aktos paredzētajos gadījumos, tādējādi pakļaujot gan sevi, gan arī citas personas inficēšanās riskam ar Covid-19 infekciju. Līdz ar to, lai pēc iespējas novērstu attiecīgu komercdarbību veidu aizliegšanu vai pārlieku ierobežošanu, ir nepieciešams noteikt, ka pasākuma organizatoram vai saimnieciskā pakalpojuma sniedzējam ir aizliegts sniegt pakalpojumu personai, kura neievēro pasākuma organizatora vai saimnieciskā pakalpojuma sniedzēja lūgumu ievērot epidemioloģiskās drošības prasības. Vienlaikus paredzot, ka pasākuma organizators, saimnieciskā pakalpojuma sniedzējs vai ēkas īpašnieks nodrošina, ka iekštelpās netiek ielaistas personas (izņemot šo noteikumu 6.3.3 apakšpunktā minētās personas), kuras nelieto mutes un deguna aizsegus vai tos lieto neatbilstošā veidā - neaizsedzot mutes un deguna atveri, kā arī nodrošina, ka šādām personām netiek sniegti pakalpojumi, izņemot šo noteikumu 6.3.3. apakšpunktā minētajos gadījumos. Par pasākuma organizatoram, saimnieciskā pakalpojuma sniedzējam un ēku īpašniekam (tostarp viņu nodarbinātajiem) noteikto pienākumu nepildīšanu Covid-19 infekcijas izplatības pārvaldības likumā tiks paredzēta administratīvā atbildība. Pašvaldības policija un Valsts policija tiks noteikta par šo administratīvo pārkāpumu procesa veicēju.**2.** Kontaktpersonas epidemioloģiskās izmeklēšanas ietvarā, aptaujājot Covid-19 pacientu, noskaidro SPKC epidemiologi un par tām informē konkrēto ģimenes ārstu, kas uzsāk personas medicīnisko novērošanu.**3.** Ģimenes ārsti apzina kontaktpersonas savā aprūpē esoša Covid-19 pacienta dzīvesvietā. Tas nozīmē, ka aprūpējot Covid-19 pacientu ģimenes ārsts var noskaidrot citas personas, kas dzīvo kopā ar inficēto personu un, ja šīs personas ir ģimenes ārsta aprūpē, veikt viņu medicīnisko novērošanu, tai skaitā nepieciešamības gadījumā izsniegt darbnespējas lapu. Savukārt, ja inficētās personas mājsaimniecības locekļi nav ģimenes ārsta aprūpē, ģimenes ārsts sniedz rekomendācijas šīm personām neapmeklēt sabiedriskas vietas, nedoties uz darbu un sazināties ar savu ģimenes ārstu.**4.** Ja veicot SARS-COV2 inficētās personas aptauju SPKC konstatē, ka persona apmeklējusi kolektīvu – pirmsskolas izglītības iestādi, izglītības iestādi vai darba kolektīvu, kolektīva vadība tiek informēta par saslimšanas gadījumu un saņem uzdevumu no SPKC apzināt personas, kas bijušas ciešā kontaktā ar konkrēto inficēto personu, proti personas, kuras bijušas kontaktā ar saslimušo personu līdz divām dienām pirms personas saslimšanas (vai infekcijas laboratoriskās konstatēšanas) un personām: - bijis personīgs kontakts ar Covid-19 inficēto personu ne tālāk kā divu metru attālumā un ilgāk par 15 minūtēm;- bijis fizisks kontakts ar Covid-19 inficēto personu (piem., sarokošanās, apskāviens);- bijis neaizsargāts tiešs kontakts ar Covid-19 inficētās personas inficētajiem izdalījumiem (piemēram, uzklepots);- kura atradusies slēgtā vidē (piemēram, darba telpā, koplietošanas vai sanāksmju telpā, uzgaidāmajā telpā utt.) kopā ar Covid-19 inficēto personu ilgāk par 15 minūtēm.  Vadoties pēc minētajiem kritērijiem, kolektīva atbildīgā persona sastāda kontaktpersonu sarakstu, kuru nosūta SPKC. Vienlaicīgi arī kolektīva atbildīgā persona informē kolektīvā noteiktās kontaktpersonas vai viņu likumīgos pārstāvjus – darbiniekus, izglītojamos vai izglītojamo vecākus par to, ka konkrētai personai bijis ciešs kontakts ar SARS-COV2 inficētu personu un ir pienākums ievērot mājas karantīnu, kā arī nepieciešamību sazināties ar ģimenes ārstu, lai uzsāktu medicīnisko novērošanu un nepieciešamības gadījumā saņemtu darba nespējas lapu.  Savukārt SPKC saņemot no kolektīva kontaktpersonu sarakstu, pārliecinās, ka minētais kolektīva kontaktpersonu saraksts ir sagatavots atbilstoši iepriekš minētajiem kritērijiem un to nosūta Ncionālajam veselības dienestam, personu informācijas ievadei vienotajā veselības nozares elektroniskās informācijas sistēmā, lai informācija par konkrētajām personām būtu pieejama arī ģimenes ārstiem. Vadoties no vienotajā veselības nozares elektroniskās informācijas sistēmā pieejamās informācijas ģimenes ārsts personai var noformēt darba nespējas lapu karantīnas dēļ. Ņemot vērā to, ka grozījumi noteikumos Nr.360 paredz to, ka kontaktpersonu nosaka ne tikai SPKC, bet arī ģimenes ārsts un kolektīva atbildīgā persona, ir jāveic grozījumi noteikumu Nr.360 55.punktā paredzot to, ka mājas izolācija ir jāievēro ikvienai kontaktpersonai neatkarīgi no tā vai to ir noteicis SPKC, ģimenes ārsts vai kolektīva atbildīgā persona. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Izglītības un zinātnes ministrija, Izglītības kvalitātes valsts dienests, Veselības ministrija, Slimību profilakses un kontroles centrs, Veselības inspekcija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz sabiedrību kopumā, kā arī uz pasākumu organizatoriem, saimnieciskā pakalpojuma sniedzējiem, ēku īpašniekiem, ģimenes ārstiem, pirmsskolas izglītības iestāžu, izglītības iestāžu vadītājiem un darba devējiem. |
| 2. | Tiesiskā regulējuma ietekme uz tautsaimniecību un administratīvo slogu | Pasākuma organizatoram, saimnieciskā pakalpojuma sniedzējam un ēkas īpašniekam palielināsies administratīvais slogs, lai nodrošinātu paredzētā pienākuma izpildi, bet ir vērā ņemams apstāklis, ka šis pienākums ir kā kompensējošais līdzeklis, lai turpmāk netiktu ierobežoti vai aizliegti attiecīgie komercdarbības veidi. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
|  1. | Saistītie tiesību aktu projekti | Nepieciešami grozījumi Covid-19 infekcijas izplatības pārvaldības likumā, paredzot administratīvo atbildību par attiecīgo pienākumu neizpildi.Projekts Ministru kabineta sēdē izskatāms vienlaikus ar Ministru kabineta noteikumu projektu "Grozījumi Ministru kabineta 2001. gada 3. aprīļa noteikumos Nr. 152 "Darbnespējas lapu izsniegšanas un anulēšanas kārtība"". |
| 2. | Atbildīgā institūcija | Iekšlietu ministrija, Slimību profilakses un kontroles centrs |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta izstrādes paredzēts informāciju par veiktajiem grozījumiem ievietot Veselības ministrijas mājaslapā, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Saistībā ar epidemioloģisko situāciju ir nepieciešama Ministru kabineta nekavējoša rīcība, tādējādi sabiedrības līdzdalības nodrošināšana nav iespējama. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija un pašvaldības policija, Veselības ministrija, Slimību profilakses un kontroles centrs, Veselības inspekcija, Nacionālais veselības dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre I. Viņķele

Vīza: valsts sekretārs D. Mūrmane-Umbraško

Feldmane 67876119

jana.feldmane@vm.gov.lv